جە یەکەمین ئەرەنیشتەو پارلەمانە نۊکەو توکیایەنە، یەکەم بڕیار درێژکەردەو ئۆپەراسیۆنە داگیراریەکەو بەرۊ سنوری بێ. هەر یۆجە ئاکەپە، مەهەپە، جەهەپە و ئیی پارتی و بە دژبەری هەدەپەی بڕیارشان دا، تا ئۆپەڕاسیۆنو بەرو سنوری پەی ساڵێۋ تەری درێژ بکریۆۋە. ئی بڕیارە وەختێۋەنە دریان کە تورکیا گرفتارەن بە چنڎین قەیرانێ ئابوری، سیاسی، کۆمەڵایەتییێ و جیاتی چارەسەرکەردەیشان، کەچی بە بڕیارو ئۆپەراسیۆنو بەرو سنوری قۆڵتەرێ کریاۋە.
جەی بارەۋە پارلەمانتارو هەدەپەی هشیار ئۆزسۆی، جە گفتوگۆکانو پارلەمانیەنە ڕوو بە ئا ٤ حزبێشە وات: "ئیستە ئەشیەی بڕیار پەی چارەسەری قەیرانەکان و خاستەرکەردەی ژیای خەڵکی دریا بیێ نەک پەی درێژکەردەی ئۆپەراسیۆنی کە کێشە و قەیرانەکان قۆڵتەر مەکەرۆۋە. ئەشیەی باس جە کارگە و دوکانەکان کریا بیێ کە مایەپووچێ و تاپولێ بیێنێ. باس جە کەسانێ کریا بیێ کەبەهۆو قەیرانەکانەۋە وێشان مەکوشان. باس جە هۆرشنیای خێزانەکان کریا بیێ و باس جە هۆکارەکانو بە هەدەردای بودجە و زەڕی کریا بیێ. کەچی بڕیار پەی جەنگی مڎێدێ! ئینە چ گفتگۆ و بڕیارێۋەن".
سەرەڕا ناڕەزایەتی هەدەپەی، کە چی ئا ٤ حزبە بەرژەوەندی گەلیشان نادیدە گێرت و ئۆپەراسیۆنەکەشان تا  ٣٠ی تشرینو یەکەمو ٢٠١٩ی درێژکەردەۋە.
ئۆپەڕاسیۆنو بەرو سنوری دژ بە پانیشت و وەرنیشتو کوردستانی ئەنجام مڎریۆنە و سپا داگیرکەرەکەو تورکیای فرە جارێ سنورو ئا دۋە بەشەو واڵاتیش بە زەمینی و ئاسمانی بەزنان.
